
R E F E R A T   D E   A P R O B A R E
privind aprobarea organizării evenimentului cultural - artistic „Zilele Municipiului Brad”, Ediția a XXII-a, aprobarea asocierii cu Asociația
 Culturală „Doina Crișului” Brad și autorizarea demersurilor 
pentru atragerea de sponsorizări


[bookmark: _Hlk201822554]Sărbătorirea „Zilelor Municipiului Brad” reprezintă o manifestare tradițională de referință pentru comunitatea noastră, ajungând în anul 2026 la cea de-a XXII- a ediție.      
Având în vedere impactul sociocultural deosebit și interesul public major pe care acest eveniment îl generează în rândul locuitorilor, fiind profund legat de istoria, tradițiile și momentele de sărbătoare care aduc laolaltă cetățenii municipiului, propun ca ediția din acest an să se desfășoare în perioada 21 - 23 august 2026. Această perioadă respectă Programul principalelor manifestări cultural-educative, artistice și sportive, aprobat prin Hotărârea Consiliului Local Brad nr. 21/2026.
Asociația Culturală ”Doina Crișului” Brad, prin adresa înregistrată la Primăria Municipiului Brad sub nr. 34096/24.06.2026, și-a exprimat acordul cu privire la asocierea cu Municipiul Brad în vederea organizării evenimentului ”Zilele Municipiului Brad, Ediţia a XXII – a”, care va avea loc în luna august 2026.
Colaborarea anterioară dintre instituția noastră și această asociație a demonstrat o eficiență deosebită în promovarea și valorificarea culturii tradiționale, a creației populare și a patrimoniului local.
Asocierea propusă se va fundamenta pe principii clare de independență juridică și sprijin reciproc, fără crearea unei noi persoane juridice, asigurând eficiența organizatorică necesară unui eveniment de o asemenea anvergură.
Având în vedere necesitatea de a gestiona resursele publice cu maximă responsabilitate, strategia pentru ediția din acest an vizează o deschidere largă către sectorul privat, prin atragerea de fonduri provenite din contracte de sponsorizare și donații în condițiile Legii nr. 32/1994. Astfel că, pentru a iniția dialogul oficial cu potențialii operatori economici și parteneri din comunitatea de afaceri, este strict necesară adoptarea prezenței hotărâri de către Consiliul Local al Municipiului Brad, document ce va conferi legitimitate deplină demersurilor de colectare a fondurilor cu destinație specială.
Este extrem de important de subliniat faptul că, în această etapă, prezentul proiect de hotărâre nu implică nicio alocare financiară directă sau imediată de la bugetul local al Municipiului Brad. Cuantumul unei eventuale cofinanțări din fonduri publice urmează să fie determinat și supus aprobării autorității deliberative într-o fază ulterioară, pe baza unui deviz general de cheltuieli estimativ.
De asemenea, în scopul asigurării unei transparențe depline și a unui management participativ, proiectul prevede constituirea unei comisii mixte de organizare. Aceasta va fi constituită din reprezentanți ai aparatului de specialitate ai Primarului Municipiului Brad și un număr de 5 consilieri locali desemnați direct de către Consiliul Local al Municipiului Brad, garantând astfel o implicare directă a reprezentanților comunității în stabilirea modului concret de desfășurare și a programului detaliat al manifestărilor.
Luând în considerare argumentele expuse, ce vizează deopotrivă promovarea culturală și protecția bugetară a municipiului, am inițiat proiectul de hotărâre prin care am propus aprobarea organizării evenimentului cultural - artistic „Zilele Municipiului Brad”, Ediția a XXII-a, aprobarea asocierii cu Asociația Culturală „Doina Crișului” Brad și autorizarea demersurilor pentru atragerea de sponsorizări.
Am propus, de asemenea, împuternicirea Primarului Municipiului Brad, să semneze, în numele și pentru Municipiul Brad, toate contractele încheiate cu ocazia evenimentului cultural - artistic „Zilele Municipiului Brad”, Ediția a XXII-a, inclusiv contractul de asociere care se va încheia cu Asociația Culturală ”Doina Crișului” Brad, precum și orice alte documente necesare.
În contextul celor de mai sus, supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
Invoc în susținerea propunerii mele prevederile Hotărârii Consiliului Local al Municipiului Brad nr. 21/2026 privind aprobarea Programului principalelor manifestări cultural - educative, artistice şi sportive, pe teme prestabilite, de interes local sau zonal, organizate la nivelul municipiului Brad în anul 2026, ale Legii nr. 32/1994 privind sponsorizarea, cu modificările și completările ulterioare, ale Legii nr. 273/2006 privind finanțele publice locale, cu modificările și completările ulterioare, ale art.129 alin. (1), alin. (2) lit. b), lit. d), lit. e), alin. (4) lit. a), alin. (7) lit. s) și alin. (9) lit. a) din O.U.G. nr. 57/2019 privind Codul administrativ, cu modificările și completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

